32003L0113
L 324/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2003/113/ЕО НА КОМИСИЯТА
от 3 декември 2003 година
за изменение на приложенията към Директиви 86/362/ЕИО, 86/363/ЕИО и 90/642/ЕИО на Съвета относно определянето на максимални количества на остатъци от пестициди във и върху зърнените култури, храните от животински произход и някои продукти от растителен произход, включително плодовете и зеленчуците
(текст от значение за ЕИП
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 86/362/ЕИО на Съвета от 24 юли 1986 г. относно определянето на максимални количества на остатъци от пестициди във и върху зърнените култури (1), последно изменена с Директива 2003/62/ЕО на Комисията (2), и по-специално член 10 от нея,
като взе предвид Директива 86/363/ЕИО на Съвета от 24 юли 1986 г. относно определянето на максимални количества на остатъци от пестициди във и върху храните от животински произход (3), последно изменена с Директива 2003/60/ЕО на Комисията (4), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (5), последно изменена с Директива 2003/69/ЕО на Комисията (6), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (7), последно изменена с Директива 2003/84/ЕО на Комисията (8), и по-специално член 4, параграф 1, буква е) от нея,
като има предвид, че:
(1)
Активните вещества 2,4-DВ линурон и пендиметалин са включени в приложение I към Директива 91/414/ЕИО от Директива 2003/31/ЕО на Комисията (9).
(2)
Новите активни вещества имазамокс, оксасулфурон, етоксисулфурон, форамсулфурон, оксадиаржил и циазофамид са включени в приложение I към Директива 91/414/ЕИО от Директива 2003/23/ЕО на Комисията (10).
(3)
Включването в приложение I към Директива 91/414/ЕИО на съответните активни вещества се извърши въз основа на оценката на предоставените информации по отношение на предложените употреби. Информациите относно тези употреби са предоставени от някои държави-членки в съответствие с член 4, параграф 1, буква е) от Директива 91/414/ЕИО. Наличните информации са прегледани и са достатъчни за определяне на някои максимално допустими граници на остатъчни вещества (МДГОВ).
(4)
Когато не съществува общностно или временно МДГОВ, държавите-членки установяват, в съответствие с член 4, параграф 1, буква е) от Директива 91/414/ЕИО, временни национални МДГОВ, преди да могат да бъдат разрешени продуктите за растителна защита, съдържащи тези активни вещества.
(5)
За целите на включването на въпросните активни вещества в приложение I към Директива 91/414/ЕИО, съответните технически и научни изчисления са приключени под формата на обобщителни доклади на Комисията. Датите за приключването на обобщителните доклади за съответните активни вещества са дадени в директивите на Комисията, цитирани в констативна част 1 и 2. Посочените доклади определят допустимата дневна доза (ДДД) и, по целесъобразност, свръх еталонната доза (СЕД) за съответните вещества. Експозицията на потребителите на обработените с въпросните активни вещества храни е изчислена и оценена в съответствие с използваните в Европейската общност процедури и практики, предвид насоките, публикувани от Световната здравна организация (11) и становището на Научния комитет по растенията (12) относно използваната методология. Беше изчислено, че предложените на тази основа МДГОВ не водят до надхвърляне на допустимата дневна доза или на свръх еталонната доза.
(6)
За да се гарантира подходяща защита на потребителя срещу експозиция на остатъчни вещества в резултат от неразрешени употреби на продукти за растителна защита, е важно да се определят временните МДГОВ за въпросните комбинации продукт/пестицид на съответстващо на прага на откриване ниво.
(7)
Установяването на общностно ниво на временно максимално допустимо съдържание на остатъчни вещества не пречи на държавите-членки да определят временни МДГОВ, приложими за веществата, включени в настоящата директива в съответствие с член 4, параграф 1, буква е) от Директива 91/414/ЕИО и с приложение VI към нея. За определяне на повечето от останалите употреби на съответните активни вещества периодът от четири години се счита за достатъчен. В края на този период, следва временните максимално допустими граници на остатъчни вещества да станат окончателни.
(8)
Поради това, следва да се добавят в приложенията към Директиви 86/362/ЕИО, 86/363/ЕИО и 90/642/ЕИО всички остатъци от пестициди, произведени от употребата на въпросните продукти за растителна защита, за да се позволят подходящо наблюдение и контрол на забраната за тяхната употреба и да се предпази производителя. Следователно, трябва да се изменят приложенията към Директиви 86/362/ЕИО, 86/363/ЕИО и 90/642/ЕИО.
(9)
Настоящата директива е в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Максималните количества на остатъци от пестициди на активните вещества 2,4-DВ линурон, пендиметалин, имазамокс, оксасулфурон, етоксисулфурон, форамсулфурон, оксадиаржил и циазофамид, дадени в приложение I към настоящата директива, са добавени в приложение II, част А от Директива 86/362/ЕИО.
Член 2
Максималните количества на остатъци от пестициди на активното вещество пендиметалин, дадени в приложение II към настоящата директива, са добавени в приложение, част А от Директива 86/363/ЕИО. Максимално допустимите количества на остатъци от активните вещества 2,4-DВ и на оксасулфурон, дадени в приложение III към настоящата директива, са добавени в приложение II, част Б от Директива 86/363/ЕИО.
Член 3
Максимално допустимите количества на остатъци от пестициди на активните вещества 2,4-DВ линурон, пендиметалин, имазамокс, оксасулфурон, етоксисулфурон, форамсулфурон, оксадиаржил и циазофамид, дадени в приложение IV към настоящата директива, са добавени в приложение II към Директива 90/642/ЕИО.
Член 4
Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно шест месеца след публикуването ѝ в Официален вестник на Европейския съюз. Те незабавно информират Комисията за това.
Те прилагат тези разпоредби считано от 4 юни 2005 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 5
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 6
Адресати на настоящата директива са държавите-членки.
Съставено в Брюксел на 3 декември 2003 година.